[{"text_idx": "#000000", "text": "Ysgol Gymraeg newydd i Sir Benfro"}, {"text_idx": "#000002", "text": "Mae cynghorwyr yn Sir Benfro wedi pleidleisio'n unfrydol o blaid adeiladu ysgol cyfrwng Cymraeg newydd yn y sir."}, {"text_idx": "#000003", "text": "Bydd yr ysgol newydd yn Hwlffordd ar gyfer disgyblion 3-16 oed."}, {"text_idx": "#000004", "text": "Does dim penderfyniad ar hyd o bryd ble'n union fydd yr ysgol yn cael ei lleoli."}, {"text_idx": "#000006", "text": "Mae trafodaethau'n parhau rhwng y cyngor ac dwy ysgol uwchradd cyfrwng Saesneg Hwlffordd er mwyn dod o hyd i safle i'r ysgol Gymraeg newydd."}, {"text_idx": "#000009", "text": "Roedd y cyngor eisioes wedi cynnal ymgynghoriad cyhoeddus i sefydlu ysgol Gymraeg newydd yn y dref."}, {"text_idx": "#000010", "text": "Argymhelliad yr ymgynghoriad oedd i adeiladu ysgol ar gyfer disgyblion 3-16 oed yn Hwlffordd, gyda disgyblion hy\u0302n yn cwblhau eu haddysg yn Ysgol Y Preseli, Crymych."}, {"text_idx": "#000011", "text": "Dywed adroddiad gan swyddogion addysg fod Ysgol Gymraeg Glan Cleddau yn Hwlffordd yn orlawn, a bod galw cynyddol am addysg cyfrwng Cymraeg gan rieni yng nghanolbarth, gogledd-orllewin a de'r sir."}, {"text_idx": "#000012", "text": "Disgrifiad o\u2019r llun, Mae Ysgol Orielton yn un o'r rhai fydd yn cau"}, {"text_idx": "#000013", "text": "Hefyd yn y cyfarfod arbennig fore Iau, fe benderfynodd y cyngor gau tair ysgol gynradd yn y sir."}, {"text_idx": "#000014", "text": "Fe wnaeth yr aelodau gefnogi argymhelliad i gau ysgolion Angl, Orielton ac Ystangbwll oherwydd lleihad yn niferoedd y disgyblion."}, {"text_idx": "#000015", "text": "Yn o\u0302l ffigyrau'r cyngor, mae'r gost o addysgu plant yn yr ysgolion yma rhwng 24-65% yn fwy na'r cyfartaledd yn yr ardal."}, {"text_idx": "#000016", "text": "Mae'n debyg y bydd ysgol newydd i Benrhyn Angl yn cael ei hadeiladu yn Hundleton."}, {"text_idx": "#000028", "text": "Hanner canrif o werthu cig yn Llanrug"}]